**Anar Umudov** (tam adı: Anar Azər oğlu Umudov; 9 iyun 1983, Liski) — Azərbaycanlı hüquqşünas, siyasətçi; "Alibi Peşəkar Hüquq və Konsaltinq Xidmətləri" MMC-nin təsisçisi, Azərbaycan Respublikası Vəkillər Kollegiyasının üzvü; 2018-ci il Azərbaycan Respublikası prezidenti seçkilərində prezidentliyə, 2015 və 2020 Azərbaycan Respublikasının Milli Məclisinə seçkilərdə deputatlığa namizəd.

Dünya Bankı və Beynəlxalq Maliyyə Korporasiyası tərəfindən aparılan və biznes mühitinin əlverişliliyi üzrə qiymətləndirməni özündə əks etdirən "Doing Business" adlı hesabatların Azərbaycana aid hissəsinin hazırlanmasında fəal iştirak etdiyinə görə Dünya Bankı tərəfindən dəfələrlə təşəkkürə layiq görülüb, Avropa Yenidənqurma və İnkişaf Bankı, Qaradəniz Ticarət və İnkişaf Bankı kimi beynəlxalq maliyyə qurumlarının Azərbaycanda həyata keçirdikləri irihəcimli kreditləşmə layihələrinin hüquqi müşayiətində iştirak edib.

Avropanın müxtəlif ölkələrində keçirilən beynəlxalq konfrans və seminarlarda işitirak edib. Hüquq sahəsində bir sıra təlim və seminarlarda mühazirəçi qismində çıxış edib.

15 ildən artıq hüquqşünas ixtisası üzrə, o cümlədən 10 ilə yaxın rəhbər vəzifələrdə iş stajına malik olan Anar Umudov Azərbaycanın bir sıra tanınmış müəssisələrində işləyib.

İngilis və rus dillərini yüksək səviyyədə bilir.

Həyatı
------

Anar Umudov 1983-cü il iyun ayının 9-da Rusiya Sovet Federativ Sosialist Respublikasının Voronej vilayətinin Liski şəhərində anadan olub.

1999-cu ildə Bakı şəhəri Nərimanov rayonunda yerləşən hazırda "Tərəqqi liseyi" adlanan 66 №-li orta məktəbi bitirib.

2003-2004-cü illərdə hərbi xidmətdə olub.

Ailəlidir, 5 övladı var.

Təhsili, elmi və pedaqoji fəaliyyəti
------------------------------------

2003-cü ildə Bakı Dövlət Universitetinin Beynəlxalq hüquq və beynəlxalq münasibətlər fakültəsinin beynəlxalq hüquq ixtisası üzrə bakalavr, 2010-cu ildə isə eyni fakültənin magistr pilləsini fərqlənmə diplomu ilə bitirmişdir.

2014-cü ildə Azərbaycan Milli Elmlər Akademiyasının Hüquq və İnsan Haqları İnstitutunun beynəlxalq münasibətlər və beynəlxalq hüquq şöbəsinin doktoranturasına qəbul olunub, 2019-cu ildə doktorantura təhsilini müvəffəqiyyətlə başa vurub.

Hazırda "Azərbaycanın Ümumdünya Ticarət Təşkilatına üzvlüyünə qəbulunun beynəlxalq-hüquqi aspektləri" mövzusunda dissertasiya işi üzərində işləyir.

2016–2018-ci illər ərzində Azərbaycan Respublikasının Prezidenti yanında Dövlət İdarəçilik Akademiyasının Dövlət Qulluğu və Kadr Siyasəti kafedrasında müəllim işləyib.

2017-ci ildə Akademik IELTS imtahanından 6.5 bal toplayıb.

"Ümumdünya Ticarət Təşkilatı hüququ – Beynəlxalq ticarətin yeni tənzimləmə aləti kimi" və "Azərbaycan və ÜTT: Üzvolma prosesi və daxili hüquq normalarının ÜTT qaydalarına uyğunlaşdırılması məsələlərinin bəzi aspektləri" elmi məqalələrinin müəllifidir.

İngilis və rus dillərini yüksək səviyyədə bilir.

Peşə fəaliyyəti
---------------

Azərbaycan Müəllimlər İnstitutunda baş hüquqşünas, "Xəzər – Gələcək Naminə Tərəfdaşlıq" İctimai Birliyində icraçı direktor, "ANS Şirkətlər Qrupu"nda hüquq məsləhətçisi, "Embawood" MMC-də hüquq departamentinin direktoru vəzifələrində çalışıb.

2009-cu ildə ən gənc vəkillərdən biri kimi Azərbaycan Respublikası Vəkillər Kollegiyasının üzvlüyünə qəbul olub, 2012-ci ilin iyun ayınadək Vəkillər Kollegiyasının 1 saylı hüquq məsləhətxanasının vəkili olub. Həmin tarixdən bugünədək fərdi vəkil kimi fəaliyyət göstərir.

2010-cu ildən etibarən "Alibi Peşəkar Hüquq və Konsaltinq Xidmətləri" MMC-nin direktorudur.

Dünya Bankı və Beynəlxalq Maliyyə Korporasiyası tərəfindən aparılan və biznes mühitinin əlverişliliyi üzrə qiymətləndirməni özündə əks etdirən Doing Business 2014: Understanding Regulations for Small and Medium-Size Enterprises, Doing Business 2015: Going Beyond Efficiency, Doing Business 2016: Measuring Regulatory Quality and Efficiency, Doing Business 2017: Equal Opportunity for All, Doing Business 2018: Reforming to Create Jobs, Doing Business 2019: Training for Reform adlı hesabatların Azərbaycana aid hissəsinin hazırlanmasında fəal iştirak etdiyinə görə Dünya Bankı tərəfindən 2014–2019-cu illərdə təşəkkürə layiq görülüb.

İctimai-siyasi fəaliyyəti
-------------------------

2015-ci il noyabrın 1-də Azərbaycan Respublikasının Milli Məclisinə keçirilmiş seçkilərdə 19 saylı Nərimanov birinci seçki dairəsindən deputatlığa müstəqil namizəd olub və 2412 səs toplayaraq 3-cü yer olub.

2018-ci il Azərbaycan Respublikası prezidenti seçkilərində prezidentliyə namizəd olub. Seçkilərdə namizədliyi öz təşəbbüsü ilə irəli sürülüb. Namizədliyin irəli sürülməsinin təsdiq edilməsi üçün sənədlər 2018-ci il fevralın 9-da Azərbaycan Respublikası Mərkəzi Seçki Komissiyasına təqdim edilib. Mərkəzi Seçki Komissiyası bununla əlaqədar qanunvericilikdə nəzərdə tutulmuş müddətdə və qaydada müvafiq araşdırma aparıb, irəli sürülmüş namizədliyin təsdiq edilməsi üçün əsasların olmasını müəyyən edib. 14 fevral 2018-ci ildə ARMSK namizədliyin irəli sürülməsini təsdiq edib.

İmzatoplama kampaniyası ərəfəsində Modern.az saytı *Namizədliyini irəli sürənlərin imzatoplama kampaniyası nə yerdədir?* sualına A. Umudov *"İmzatoplama kampaniyası hələ də davam edir. Yəqin ki, prosesin yekunlaşması təqribən martın əvvəllərinə təsadüf edə bilər. Sonuncu dəfə bir-iki gün bundan qabaq nə qədər imzanın toplanması ilə bağlı məlumat var idi. Amma proses normal irəliləyir, imzaların sayı ilə əlaqəli yaxın günlərdə dəqiq məlumatımız olacaq".*,- deyə cavab verib.

Prezident seçkiləri ilə əlaqədar namizədin qeydə alınması üçün zəruri olan seçki sənədlərinin MSK-ya təqdim edilməsi üçün ayrılmış vaxt martın 12-də saat 18.00-da başa çatıb. A. Umudov doldurulmuş imza vərəqələri və digər zəruri seçki sənədlərini MSK-ya təqdim etməyib, bununla da, onun seçki prosesində namizəd kimi iştirak etməyəcəyi dəqiqləşib.

Umudov bu barədə Modern.az-a açıqlamasında deyib ki, sənədlərin təhvili mümkün olmayacaq: *"Bu gün biz topladığımız imzaları hesabladıq. Lakin tələb olunan imzaların sayını toplaya bilməmişik. Hardasa imzaların yarısının toplanmasına nail olmuşuq. Bu baxımdan gün sonuna kimi sənədlərimizi MSK-ya təqdim edə bilməyəcəyik. Biz 60 dairəni əhatə etməliydik, amma təqribən 45-ə yaxın dairələri əhatə edə bildik. Təəssüf ki, tələb olunan imzaları toplaya bilmədik".*

2020 Azərbaycan Respublikasının Milli Məclisinə seçkilərdə yenə 19 saylı Nərimanov birinci seçki dairəsindən yenidən deputatlığa namizəddir.

İstinadlar
----------

1. ↑  "Cəmiyyət (31-10-2018, 18:00) Alman vətəndaşı Azərbaycan məhkəməsinə müraciət edib". 2020-01-12 tarixində arxivləşdirilib. İstifadə tarixi: 2020-01-21.
2. ↑  Beş nəfərin prezidentliyə namizədliyinin irəli sürülməsi təsdiqlənib[*ölü keçid*]
3. ↑  "İlham Əliyevin 14 rəqibi: Hafiz Hacıyev, Zahid Oruc, Araz Əlizadə, Tural Abbaslı, Qüdrət Həsənquliyev… - SİYAHI". 2020-02-17 tarixində arxivləşdirilib. İstifadə tarixi: 2020-01-21.
4. ↑  "Hüquqşünas da namizədliyini geri götürdü - İmzalar yetmədi". 2020-01-11 tarixində arxivləşdirilib. İstifadə tarixi: 2020-01-21.
5. ↑  "Alman vətəndaşı Azərbaycan məhkəməsinə müraciət edib". 2020-01-11 tarixində arxivləşdirilib. İstifadə tarixi: 2020-01-21.
6. ↑  Prezidentliyə namizədliyi irəli sürülən 15 nəfər – SİYAHI[*ölü keçid*]
7. 1 2 3 4 5 6 7  "Namizədliyini irəli sürmüş hüquqşünas da danışdı - Müəyyən planları var". 2018-04-30 tarixində arxivləşdirilib. İstifadə tarixi: 2020-01-21.
8. ↑  Number of Approved Presidential Candidates Rises to Fifteen[*ölü keçid*]
9. ↑  "Azərbaycanda prezidentliyə 13 namizəd var - (SİYAHI)". 2021-02-04 tarixində orijinalından arxivləşdirilib. İstifadə tarixi: 2020-01-21.
10. ↑  "Daha 7 nəfər prezidentliyə namizəd oldu". 2021-09-26 tarixində arxivləşdirilib. İstifadə tarixi: 2020-01-21.
11. 1 2 3 4 5 6 7 8  "Anar Umudov Haqqında". 2020-01-11 tarixində orijinalından arxivləşdirilib. İstifadə tarixi: 2020-01-21.
12. 1 2 3 4 5 6 7  "Namizədliyinin irəli sürülməsi təsdiq olunan Anar Umudov kimdir? - Dosye". 2020-01-11 tarixində arxivləşdirilib. İstifadə tarixi: 2020-01-21.
13. ↑  "Ermənistan-Azərbaycan Dağlıq Qarabağ münaqişəsi və Azərbaycan gənclərinin tövhəsi" mövzusunda dəyirmi masa keçirilib[*ölü keçid*]
14. ↑  Ümümmilli lider H.Əliyevin anadan olmasının 93-cü ildönümünə və Azərbaycan MEA Fəlsəfə və Hüquq İnstitutunun 70 illiyinə həsr olunmuş "Hüquq elminin müasir problemləri: Azərbaycan Respublikasında insan hüquq və azadlıqlarının müdafiəsinin yeni tendensiyaları" mövzusunda VI Respublika elmi nəzəri konfransın materialları. Bakı, 2016. səh. 304
15. ↑  Qanun (elmi hüquqi jurnal), № 10 (276), 2017. ISSN 2218-9130, səh. 11-15
16. ↑  "Azərbaycanda seçki yarışı: Kimlər sona qədər gedəcək?". 2020-01-12 tarixində orijinalından arxivləşdirilib. İstifadə tarixi: 2020-01-21.
17. ↑  Deputatlığa qeydə alınmış namizədlərin - Siyahısı
18. ↑  "19 SAYLI NƏRİMANOV BİRİNCİ SEÇKİ DAİRƏSİ". 2022-02-14 tarixində arxivləşdirilib. İstifadə tarixi: 2020-01-21.
19. ↑  Rəsmi iddiaçıların sayı 15-ə yüksəlib
20. ↑  "MSK İlham Əliyevin namizədliyinin irəli sürülməsini təsdiq edib". 2020-01-11 tarixində arxivləşdirilib. İstifadə tarixi: 2020-01-21.
21. ↑  "2018-ci il aprelin 11-nə təyin edilmiş Azərbaycan Respublikası Prezidentinin seçkilərində namizədliyi öz təşəbbüsü ilə irəli sürülmüş Anar Azər oğlu Umudovun namizədliyinin irəli sürülməsinin təsdiq edilməsi haqqında". 2020-01-25 tarixində arxivləşdirilib. İstifadə tarixi: 2020-01-21.
22. ↑  "Beş nəfərin prezidentliyə namizədliyinin irəli sürülməsi təsdiqlənib". 2021-08-03 tarixində arxivləşdirilib. İstifadə tarixi: 2020-01-21.
23. ↑  Namizədliyi irəli sürülənlər imza toplamaqda çətinlik çəkirlər
24. ↑  "Seçkinin ən çətin mərhələsi bitdi". 2020-01-11 tarixində arxivləşdirilib. İstifadə tarixi: 2020-01-21.
25. ↑  "Prezidentliyə namizədliyinin irəli sürülməsi təsdiq edilmiş 5 nəfər imza vərəqələrini MSK-ya təqdim etməyib". 2020-01-11 tarixində arxivləşdirilib. İstifadə tarixi: 2020-01-21.
26. ↑  "Prezidentliyə namizədliyini irəli sürən daha bir nəfər geri çəkildi". 2020-01-11 tarixində arxivləşdirilib. İstifadə tarixi: 2020-01-21.
27. ↑  "Seçkinin ən çətin mərhələsi bitdi". 2020-01-11 tarixində arxivləşdirilib. İstifadə tarixi: 2020-01-21.
28. ↑  "Prezidentliyə namizədliyinin irəli sürülməsi təsdiq edilmiş 5 nəfər imza vərəqələrini MSK-ya təqdim etməyib". 2020-01-11 tarixində orijinalından arxivləşdirilib. İstifadə tarixi: 2020-01-21.
29. ↑  "Prezidentliyə namizədliyinin irəli sürülməsi təsdiq edilmiş 5 nəfər imza vərəqələrini MSK-ya təqdim etməyib". 2020-01-31 tarixində orijinalından arxivləşdirilib. İstifadə tarixi: 2020-01-21.
30. ↑  "Prezident olmaq istəyən şəxslərdən ikisi problemlə üzləşib - Səbəb". 2020-01-11 tarixində arxivləşdirilib. İstifadə tarixi: 2020-01-21.
31. ↑  19 SAYLI NƏRİMANOV BİRİNCİ SEÇKİ DAİRƏSİ ÜZRƏ NAMİZƏDLƏRİN SİYAHISI
32. ↑  "İsa Qəmbərin rəqibləri". 2020-01-11 tarixində arxivləşdirilib. İstifadə tarixi: 2020-01-21.

Xarici keçidlər
---------------

* anarumudov.az — Anar Umudov rəsmi saytı
* Azərbaycan Respublikası Vəkillər Kollegiyasının rəsmi saytında Umudov Anar Azər oğlu
* Anar Umudov — Facebook səhifəsi
* 20 ildir ÜTT-yə niyə qoşulmuruq? - SƏBƏBLƏR
* Doing Business 2019: Training for Reform